Izvor: N1

Imenovanje Markića šefom SOA-e 'očito je kap koja je prelila čašu Karamarkovog strpljenja', smatra naša sugovornica Orhidea Gaura Hodak.

Jedan od ministara aktualne Vlade, navodno blizak suradnik Karamarka, tvrdi kako bi se zbog odluke da se Markića nominira za ravnatelja SOA-e Hrvatska mogla naći pred izvanrednim parlamentarnim izborima, piše Nacional.



"Orešković i Kolinda Grabar Kitarović pogriješili su jer su Karamarka tom odlukom dotjerali do zida. Kakva je nakon toga njegova politička budućnost? Karamarko se nakon toga može ili zahvaliti i otići ili ići na nove izbore. Tom odlukom došlo se do kritične mase i vjerojatno nema natrag. I to mu je napravilo dvoje ljudi koje je on doveo na vlast. Mislim da se taj proces više ne može zaustaviti. Nakon što je Orešković odbio Karamarkov prijedlog da Milijan Brkić postane ministar branitelja, zbog izbora ravnatelja SOA-e Karamarko bi mogao uskratiti povjerenje premijeru Oreškoviću već u svibnju, nakon što se dovrše unutarstranački izbori u HDZ-u. Sve to vodi prema izvanrednim izborima, osim ako se po putu ne presloži neka nova saborska većina", izjavio je neimenovani ministar, prenosi Nacional.

Gošća Novog dana bila je zamjenica glavnog urednika Nacionala, Orhidea Gaura Hodak.

Zašto Karamarko želi srušiti premijera? Je li to zbog toga što je na čelo SOA-e imenovan Daniel Markić, koji nije bio Karamarkov kandidat?

"To je očito kap koja je prelila čašu njegovog strpljenja. Indikacije da će, ukoliko se izabere Markić, doći do drastičnih promjena moglo se vidjeti i ranije prema javnim nastupima Karamarka i porukama koje je slao. Sada praktički imamo njegovu šutnju, no nama je izvor iz same vlade, jedan ministar vrlo blizu Karamarka apsolutno potvrdio da on namjerava nakon izbora u HDZ-u riješiti tu situaciju. Ako uspije, smijenit će Tihomira Oreškovića ili "izazvati" nove izbore. Karamarko je vrlo ljut, smatra se izdanim od dvoje ljudi koje je sam doveo na državni vrh - predsjednice Kolinde Grabar Kitarović i premijera. Svjedočimo emancipaciji premijera i ako je Karamarko mislio da će Orešković samo potpisivati papire gadno se prevario".

Premijer ima podršku predsjednice? Sada ide i na svojevrsnu turneju po Hrvatskoj, a spominjao se i utjecaj Ivića Pašalića?

"Premijer želi osnažiti svoju političku poziciju, kada se govorilo o SOA-i govorilo se i o utjecaju Ivića Pašalića. Međutim sada su iskrsnuli neki novi kompromitirajući papiri. On je nama odgovorio da su to gluposti i da je sve to čisto. Razgovarali smo s njemu politički bliskim ljudima koji smatraju da je to podmetanje."

Je li Karamarka iznenadilo što Brkić nije na kraju postao ministar branitelja. Je li time premijer razljutio Karamarka?

"Mislim da je to bila Karamarkova igra., on je Brkića isturio na položaj gdje bi on bio izložen medijskim propitivanjima koja su bila skroz očekivana."

00:00 Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter | Facebook.